Tre personer kæntrede fredag aften i en båd. De blev hurtigt reddet i land.

Nordjyllands Beredskab og Nordjyllands Politi blev fredag aften kaldt ud til en mulig drukneulykke ved Nørresundby. Beredskabet fik meldingen om den mulige drukneulykke klokken 18.43. Tre mænd var kæntret i en båd på Limfjorden mellem Limfjordsbroen og Jernbanebroen. - Vi fik at vide, at en båd var kæntret, og at der var tre mænd i vandet. Vi har adgang til videoovervågning i området, og der kunne vi se de tre mænd forsøge at svømme mod land, siger vagtchef Thomas Ottesen fra Nordjyllands Politi. Forsøgte at svømme i land Der blev sat en redningsbåd i vandet og en redningshelikopter var i luften. Cirka 100 meter fra kajen på Nørresundby-siden blev de tre mænd samlet op af redningsbåden. - De kommer herefter på land, hvor ambulanceredderne begynder at behandle dem. Mændene er blevet afkølede af at have været i vandet i et stykke tid, siger Thomas Ottesen. De tre mænd blev efterfølgende kørt på skadestuen. Da der var mistanke om alkoholpåvirkning, er der udtaget blodprøver fra mændene for at fastslå, om deres promille var over det tilladte. Ingen af mændene havde redningsvest på, da de blev reddet op, og politiet undersøger derfor, om der var redningsveste ombord på båden. Det er lovpligtigt at have det. - Men det vigtigste er, at mændene er i god behold, siger vagtchefen. Nordjyllands Politi ved endnu ikke, hvorfor båden kæntrede.